B. Bugár, podpredseda NR SR: (2005-02-03):
Otváram všeobecnú rozpravu a pýtam sa, či sa hlási niekto ústne do rozpravy, keďže som nedostal písomné prihlášky do rozpravy. Konštatujem, že nikto. Končím možnosť prihlásiť sa do rozpravy. Vyhlasujem rozpravu za skončenú. A prerušujem rokovanie o tomto bode programu. Ďakujem aj pánovi navrhovateľovi, aj spravodajcovi. Pokračujeme prvým čítaním o návrhu poslanca Národnej rady Slovenskej republiky Karola Ondriaša na vydanie zákona o konaní v rozpore s dobrými mravmi v prípade, v ktorom jedna zmluvná strana zneužíva sociálny a duševný stav druhej zmluvnej strany a o zmene a doplnení niektorých zákonov (zákon o úžere) . Návrh ste dostali ako tlač 1016. Dávam slovo poslancovi Ondriašovi. Nech sa páči. K. Ondriaš, poslanec: Ďakujem za slovo. Vážený pán predsedajúci, vážené panie poslankyne, vážení poslanci, dovoľte mi, aby som vám predložil návrh zákona o úžere, je to tlač 1016. V poslednom období jedným z vážnych spoločenských neduhov na Slovensku je úžera. Mnohé fyzické, ale aj právnické osoby už roky ponúkajú občanom nachádzajúcim sa v zlej sociálnej situácii prostredníctvom rôznych reklám rýchle pôžičky so 4-percentným a aj viacpercentným týždenným úrokom. V skutočnosti títo veritelia ponúkajú úver s ročným úrokom viac ako 200-percentným, pričom priemerná ročná úroková miera v kategórii úrokov poskytovaných komerčnými bankami občanom podľa odporúčanej diskontnej sadzby Národnej banky Slovenska je ani nie desatina z týchto úrokov. Veritelia zároveň poskytnuté pôžičky zabezpečujú vysokou zmluvnou pokutou a prevodom vlastníckeho práva, a to najmä k pozemkom, k rodinným domom a k bytom, ktoré vlastnia dlžníci. To znamená, že keď dlžník nezaplatí pôžičku načas, často príde o pozemok, rodinný dom alebo byt. Väčšina veriteľov je obchodnými spoločnosťami. Poskytujú úžernícke pôžičky bez akejkoľvek spoločenskej kontroly, nepodliehajú bankovému dozoru a zdanlivo konajú v súlade so zákonom. V Trestnom zákone je aj trestný čin úžery. Orgány činné v trestnom konaní a aj súdy majú však problém preukázať páchateľovi, že naplnil skutkovú podstatu tohto trestného činu, keďže Občiansky zákonník a Obchodný zákonník páchať túto trestnú činnosť v podstate umožňujú. Aby sme  napravili tento stav, opätovne predkladám do Národnej rady Slovenskej republiky návrh zákona o úžere, ktorým tento stav riešim. Návrh zákona vypúšťa z Občianskeho zákonníka zabezpečenie záväzku prevodom práva. Obmedzuje maximálnu výšku úrokovej sadzby pre veriteľov, ktorí nepodliehajú bankovému dozoru. Stanovuje ju na dvojnásobok  priemernej úrokovej sadzby odporúčanej Národnou bankou Slovenska. Vypúšťa z Obchodného zákonníka ustanovenie, že Obchodný zákonník je možné aplikovať aj na občianskoprávne vzťahy medzi fyzickou osobou podnikateľa a podnikateľským subjektom. Navrhovaný zákon sprehľadní a zjednoduší riešenie predmetných záväzkových vzťahov v praxi a vo väzbe na Trestný zákon umožní ľahšie stanoviť skutkovú podstatu trestných činov spáchaných proti majetku, najmä trestného činu úžery. Často sa argumentuje, že takýto zákon negatívne ovplyvní  podnikateľské aktivity. Myslím si, že s týmto tvrdením nemôžeme súhlasiť, pretože štát má vytvárať podmienky na podnikanie, ale na podnikanie čestné, a nie úžernícke. Z denného života vieme, že úžera je špekulatívnym, nemorálnym získavaním majetku veriteľmi na úkor sociálne slabých dlžníkov. Mnoho občanov stratilo následkom činnosti úžerníkov byt alebo iný majetok. Výsledkom činnosti úžerníkov sú aj tragické prípady. Dvakrát som už predložil v Národnej rade Slovenskej republiky návrh zákona o úžere, a to raz ako novelu Občianskeho zákonníka a raz ako samotný zákon. Doteraz sa k predloženým návrhom zákonov o úžere neuskutočnila ani rozprava, pretože odporcovia tohto návrhu to nepodporili, je možné že zastupujú v Národnej rade Slovenskej republiky úžerníkov. Vážené panie poslankyne, vážení poslanci, zabráňme ďalším neprávostiam na občanoch a prispejme k tomu, aby sa čestnosť viac vyplácala ako nečestnosť. Ďakujem za pozornosť.